הפרא

הפרא (באנגלית: The Wild One) הוא סרט דרמה אמריקאי משנת 1953 בבימויו של לסלו בנדק ובהפקתו של סטנלי קריימר, עם מרלון ברנדו כאופנוען ג'וני סטרבלר המנהיג קבוצה אופנוענים בריונים.

התסריט מבוסס על סיפור קצר מאת פרנק רוני בשם "פשיטת האופנוענים" ("The Cyclists' Raid") שפורסם ב-1951 בירחון הארפרז ונכלל באנתולוגיה של הסיפורים הקצרים הטובים ביותר שפורסמה ב-1952.

רוני הושפע מאירוע שהיה בעיירה הוליסטר בקליפורניה ביולי 1947 שבו פשטו על העיירה הקטנה 4,000 אופנוענים בריונים, התפרעו, השתכרו, הכו וגרמו הרס עד שסולקו על ידי המשטרה. תמונות מאותו אירוע פורסמו במגזין לייף.

מרלון ברנדו הפך לאייקון תרבות בתפקידו בסרט. דמות של בריון לבוש קסקט ומעיל עור שבגבו מצוירת גולגולת, שיער צדעיים ארוך ונוהג בפראות באופנוע רב עצמה מסוג Triumph 6T Thunderbird מודל 1950. במוזיאון מאדאם טוסו בלונדון יש פסל של ברנדו לבוש כמו בסרט ועומד לפני אופנוע דומה. שחקנים כמו ג'יימס דין ואלביס פרסלי ניסו לחקות אותו.

בבריטניה פסלה המועצה הבריטית לביקורת סרטים את הסרט בגלל האלימות שבו והוא הוקרן שם לראשונה רק ב-1968.

תקציר העלילה
ג'וני סטרבלר (מרלון ברנדו) הוא מנהיג כנופיית אופנוענים בריונים הנקראת "המורדים השחורים, מועדון אופנועים". הם מתפרצים לתחרות מרוץ אופנועים, מפריעים ומתפרעים ואחד מהם גונב את פסל הפרס השני ומגיש אותו לג'וני. לבסוף הם מסולקים מהמקום על ידי שוטרים ופונים לעיירה סמוכה.

הם "משתלטים" על מרכז העיירה השקטה שבה בית קפה אחד. עורכים תחרויות סלאלום עם האופנועים שלהם וגורמים לתאונה, שוטפים את בית הקפה והבר ומתחילים לשתות ולהשתכר. השריף המקומי (רוברט קיית') בעיירה חסר אונים ואינו יודע כיצד לנהוג אתם.

בבית הקפה עובדת קייטי בליקר (מרי מרפי) והעובד הקשיש ג'ימי (ויליאם ודר). ג'וני מתחיל לחזר אחרי קייטי אך מפסיק כשמתברר לו שהיא בתו של השריף המקומי.

למקום מגיעה כנופיה נוספת של אופנעונים הנקראת "החיפושיות" ובראשם צ'ינו (לי מרווין), יריבו של ג'וני. צ'ינו לוקח את הפסל הגנוב של ג'וני ומרכיב אותו על האופנוע שלו. ג'וני חייב להגיב ומתחיל להתכתש אתו במהלומות ולבסוף מפיל אותו. המהומה בכיכר גוברת. אחד מהאזרחים בשם צ'רלי (יו סנדרס) מנסה לעבור במכוניתו ופוגע באחד האופנועים של צ'ינו. הבריונים שולפים אותו מהמכונית ומתחילים להפוך אותה, רק אז מתאושש השוטר ואוסר את צ'ינו.

הבריונים משתלהבים, הם מנתקים את מרכזיית הטלפונים, תופסים את צ'רלי וכולאים אותו יחד עם צ'ינו השוכב בתאו הלום מאלכוהול.

קייטי נמלטת מבית הקפה כשהאופנוענים דולקים אחריה על אופנועיהם ומנסים לתקוף אותה. ג'וני מציל אותה ומביא אותה המומה לפאתי העיירה שם היא מביעה את רגש האהבה אליו אבל הוא דוחה אותה. היא בורחת מהמקום וג'וני אחריה. אזרח שעובר חושב שהיא בורחת מניסיון תקיפה של ג'וני.

בינתיים מגיעים שוטרים והשריף המחוזי וביחד עם מתנדבים הם משחררים את צ'רלי ורודפים אחרי ג'וני. ג'וני מצליח להגיע לאופנוע שלו ודוהר לעבר חבריו בכיכר העיירה אך אחד האזרחים זורק לעברו לום. ג'וני נאלץ לנטוש את האופנוע שלו שממשיך הלאה והורג את ג'ימי הקשיש בבית הקפה.

השריף המחוזי עוצר את ג'וני ומאשימו ברצח אבל קייטי מעידה שזו הייתה תאונה ולא פעולה מכוונת והשריף משחרר אותו. ג'וני עוזב את העיירה עם חבריו אולם למחרת הוא חוזר לבית הקפה, מעביר לה בחיוך ובשתיקה את הפסל הגנוב ועוזב.

קישורים חיצוניים


 קדימון לסרט הפרא, באתר יוטיוב
 סצנת הקרב בין לי מרווין ומרלון ברנדו בסרט הפרא, באתר יוטיוב
 הסרט הפרא, באתר TCM
 הפרא, באתר AMC

קטגוריה:סרטי 1953
קטגוריה:סרטים באנגלית
קטגוריה:סרטי שחור-לבן אמריקאיים
קטגוריה:סרטי קולומביה
קטגוריה:סרטים מבוססי סיפורים קצרים
קטגוריה:סרטי נעורים אמריקאיים
קטגוריה:סרטי דרמה אמריקאיים
קטגוריה:סרטי מרלון ברנדו
קטגוריה:סרטי פולחן
קטגוריה:סרטים שצונזרו בבריטניה